Bajarê Grevenbroîchî yê Almanya gerîlayê YJA Starî ke 8’ê Hezîrane de Dêrsim de şehîd bîyî û bajarê Lîege yê Belçîka de  Elefterya Ocalane û Beşeng Gorane ameyî vîrardene.
Bajarê Grevenbroîchî yê Almanya aktîvîteya ke semedê vîrardişê şehîdanê Dêrsimî  ameye viraştene xeylî kesî tewrê ci bîyî. Vîrardişo ke şexsê Kînem Amede de ame viraştene pîyê Amede derheqê aye de qisey kerd û vat ê do mucadeleyê kênaya xo bide domnayene. Parlamentera verêne ya HDP’yî Besîme Konca ya ke bi nameyê Têgêrayîşê Cinîyan ê Kurdan ê Ewropa (TJK-E) qisey kerd, şehîdî yad kerdî û vat ma do xeta şehîdan de mucadeleyî gird bikerê û biresnê serkewtişî.
Bajarê Lîege yê Belçîka de zî şehîdî ameyî vîrardene. Vîrardişo ke semedê Elefterya Ocalane û Beşeng Gorane ame viraştene bi rêzgirewtişî dest pêkerd. Bado zî maya Elefterya Ocalane şeker vila kerd û vîrardiş bi sînevîzyonî dewam kerd. Dimayê qiseykerdişan vîrardiş bi dayîşê werî qedîya.
